A holl viskoazh 'm eus bet klevet an daou sort brezhoneg, hini an dud, ar familh, brezhoneg Kerne an divroidi deuet da Blougastell da labourat eus an Irvilhag, Sant-Alar, Hañveg, etc..., hag ar brezhoneg beleg d'ar sul en oferenn. Betek ma fask kentañ dre vras 'm eus bet klevet ar brezhoneg-se diwar ar gador brezeg ; bez e oa ganeomp ma mamm  gozh a gustume difaziañ din ar yezh-se : « an dra-he n'eo ket brezhoneg mad... Ma lârez an dra-he e c'hoarzho an dud diou'it ... O, tahe 'n doare treuflez da lâret 'n traoù ! etc... ». Rak santet e veze fraezh e oa ar yezh-se un dra estren, hini tud bet chomet re bell war o studi galleg pe latin, hag ankounac'haet ar brezhoneg gante abaoe ar c'heid-all.